Forsikringsselskabet Tryg køber Alka for en samlet købesum af 8,2 milliarder kroner. Handlen forventes gennemført i første halvår 2018.

Det fremgår af en fondsbørsmeddelelse udsendt af Tryg.

Ifølge meddelelsen har Alkas forretning en værdi på omkring 5,7 milliarder, og det er derfor den værdi foruden en overskydende kapital på 2,5 milliarder, som bliver opkøbt af Tryg.

Alka har i alt omkring 380.000 kunder og er Danmarks 8. største skadeforsikringsselskab.

- Vi er meget tilfredse med købet af Alka, som vil styrke vores position i Danmark. Alka har leveret en flot kombination af gode finansielle resultater, og en høj vækst drevet af fremragende kundetilfredshed, siger koncernchef i Tryg, Morten Hübbe, i fondsbørsmeddelelsen.

Tryg forventer at have en markedsandel på 22 procent, når de overtager Alkas andel på cirka seks procent.

De nuværende kunder i Alka vil med sammenlægningen kunne se frem til at få del af TryghedsGruppens medlemsbonus, som de seneste to år har været otte procent af årspræmien.

Tryg var allerede lørdag ude at bekræfte rygter om, at de var i dialog om en overtagelse af Alka. Det skete efter Børsen havde omtalt, at Tryg var en af de mulige bejlere til et køb af Alka.